Bernio Verhagen bliver nu sigtet for bedrageri, oplyser Midt- og Vestjyllands Politi.

Viborg FF anmeldte for en uge siden den skandaleramte hollænder Bernio Verhagen, der sidder varetægtsfængslet for en række andre forhold, til politiet for bedrageri.

Den anmeldelse bliver nu til en sigtelse, oplyser Midt- og Vestjyllands Politi til bold.dk.

- Vi er i gang med at grave beviser frem. Det tager den tid, det nu tager. Men jeg kan bekræfte, at han vil blive sigtet for bedrageri, siger efterforskningsleder hos Midt- og Vestjyllands Politi, Christian Toftemark, til bold.dk.

Anmeldelsen kommer efter flere afsløringer på bold.dk og i B.T., om at Bernio Verhagen efter alt at dømme ikke er professionel fodboldspiller, og at han fik kontrakten i Viborg på baggrund af falske mails fra det store agentfirma Stellar Group, der lovede guld og grønne skove og et hurtigt videresalg til Kina.

Senest har bold.dk kunnet afsløre, at det ikke kun var Viborg, som modtog falske mails fra Stellar Group. Det samme har Lyngby, Næstved og Hobro. I de tre klubber blev det dog ikke til andet end den første henvendelse.

Bernio Verhagen sidder lige nu varetægtfængslet frem til den 16. december - sigtet for røveri, vold og trusler.